หึ่ง!GENเพิ่มทุน2พันล.รวบลดพาร์ล้างขาดทุน
ลือสะพัด GEN ล้างไพ่ใหม่ เพิ่มทุน ล้างขาดทุนสะสม ระดมทุนผู้ถือหุ้นเดิม ลุยขยายธุรกิจและการลงทุน
8 มี.ค. 2556

ลือสะพัด GEN ล้างไพ่ใหม่ เพิ่มทุน ล้างขาดทุนสะสม ระดมทุนผู้ถือหุ้นเดิม ลุยขยายธุรกิจและการลงทุน
ราคาหุ้นบริษัท เจนเนอรัล เอ็นจิเนียริ่ง (GEN) ในช่วง 2 สัปดาห์ที่ผ่านมา ปรับตัวขึ้นแรงไปไกลถึง 1.80 บาท ก่อนจะถูกถล่มขายลงมาลึกสุดวันที่ 7 มี.ค. ที่ราคา 1.22 บาท และปิดตลาดที่ 1.24 บาท ลดลง 0.09 บาท คิดเป็น 6.77% มูลค่าซื้อขายหนาแน่น 702.86 ล้านบาท 
เจ้าหน้าที่การตลาด (มาร์เก็ตติง) บริษัทหลักทรัพย์แห่งหนึ่ง กล่าวว่า มีกระแสข่าวลือแพร่สะพัด GEN จะเพิ่มทุนจดทะเบียนประกาศข่าวเร็วๆ นี้ โดยเป็นการเพิ่มทุนจำนวนมากให้กับผู้ถือหุ้นเดิม กระแสข่าวยังระบุอีกว่า บริษัท GEN มีแผนล้างขาดทุนสะสม เพื่อให้กลับมาจ่ายปันผลผู้ถือหุ้นเร็วขึ้น
กระแสข่าวระบุ GEN จะเพิ่มทุนประมาณ 2,000 ล้านบาท สัดส่วน 1 หุ้นเดิม ต่อ 5 หุ้นใหม่ ราคาหุ้นละ 0.75 บาท ภายหลังจากที่รวบพาร์ (มูลค่าที่ตราไว้) จาก 10 บาท เป็น 30 บาท ทำให้หุ้นหายไป 3 ส่วน จากนั้นลดพาร์จาก 30 บาท เหลือ 90 สตางค์
การเพิ่มทุนรอบนี้ GEN ยังออกและเสนอขายใบสำคัญแสดงสิทธิให้กับผู้ถือหุ้นเดิมอีกด้วย เพื่อเป็นของแถมจากการเพิ่มทุนครั้งนี้ 
“การเพิ่มทุนรอบนี้ ทำให้ GEN ได้เงินเพิ่มทุนเข้ามาค่อนข้างมาก หรือราวๆ 2,000 ล้านบาท เพื่อนำเงินไปขยายธุรกิจ และลงทุนต่อยอดธุรกิจเดิมผลิตพื้นคอนกรีต ตลอดจนการร่วมทุนผลิตไฟฟ้าจากพลังงานทดแทน” แหล่งข่าวเปิดเผย
ที่ผ่านมา GEN ได้ประกาศซื้อหุ้นบริษัท บ่อพลอย โซล่าร์ (เดิมชื่อ บริษัท ไอเฟค กรีน เพาเวอร์ พลัส) จำนวน 5.88 ล้านหุ้น คิดเป็น 24% ของทุนจดทะเบียนชำระแล้ว 245.10 ล้านบาท ราคาซื้อ 105 ล้านบาท 
โครงสร้างผู้ถือหุ้นใหญ่ บ่อพลอย 1.บริษัท โรงพิมพ์ตะวันออก (EPCO) 76% GEN 24% และนักลงทุนบุคคลรายละ 1% คือ นางสุมาลี อ่องจริต นายยุทธ ชินสุภัคกุล น.ส.รุ่งระวี เอี่ยมพงษ์ไพฑูรย์ และนางชวนพิศ ฉายเหมือนวงศ์ 
สำหรับบริษัท บ่อพลอย โซล่าร์ ประกอบธุรกิจโรงไฟฟ้าพลังงานแสงอาทิตย์ขนาดกำลังการผลิตรวม 10 เมกะวัตต์ มีสัญญาซื้อขายไฟฟ้าสำหรับผู้ผลิตไฟฟ้ารายเล็กมาก กับการไฟฟ้าส่วนภูมิภาค และได้รับการสนับสนุน (Adder) จากกองทุนพัฒนาไฟฟ้า สำนักงานคณะกรรมการกำกับกิจการพลังงาน (สกพ.) จำนวน 8 บาทต่อหน่วย เป็นระยะเวลา 10 ปี